**Изборном већу**

**Филозофског факултета**

**Универзитета у Београду**

РЕФЕРАТ О КАНДИДАТИМА ЗА ИЗБОР У ЗВАЊЕ РЕДОВНОГ ПРОФЕСОРА

ЗА УЖУ НАУЧНУ ОБЛАСТ ОПШТА ПСИХОЛОГИЈА

– ТЕЖИШТЕ ИСТРАЖИВАЊА СОЦИЈАЛНА ПСИХОЛОГИЈА

Одлуком Изборног већа Филозофског факултета од 27. 09. 2018. године изабрани смо у комисију за припрему реферата о кандидатима за избор у звање РЕДОВНИ ПРОФЕСОР за ужу научну област ОПШТА ПСИХОЛОГИЈА, са пуним радним временом, на неодређено време.

На конкурс објављен у Огласним новинама националне службе за запошљавање „Послови“ од 26. 09. 2018. године пријавио се један кандидат, проф. др Небојша Петровић, досадашњи ванредни професор у овој области, запослен на Одељењу за психологију Филозофског факултета у Београду.

Професор Небојша Петровић је, уз пријаву на конкурс, поднео биографију, одабрану библиографију, релевантне новије радове и документацију о студентској евалуацији његовог педагошког рада у претходних пет година. Пошто смо прегледали приспелу документацију и анализирали научни и наставни рад кандидата, подносимо Изборном већу Факултета следећи

**ИЗВЕШТАЈ**

**1. Биографски подаци**

Небојша Петровић је рођен 1971. године у Београду, где је завршио основну школу, математичку гимназију и Филозофски факултет, Одељење за психологију. Одмах по завршетку основних, уписује постдипломске студије које окончава 2000. године, одбранивши магистарску тезу *Евалуација Елтемејеровог модела десничарске ауторитарности.* Током основних и постдипломских студија био је стипендиста Фондације за развој научног и уметничког подмлатка и Министарства за науку и технологију, која је укључивала и рад на пројектима Института за психологију. Докторску дисертацију, под насловом: *Психолошки аспекти процеса помирења у Србији, Хрватској и Босни и Херцеговини – структура и чиниоци,* одбранио је 2004. године. Од стране бивше потпредседнице *International Society for Political Psychology,* проф. Герде Ледерер, предложен је и добио је „ISPP Graduate Student Complimentary Membership“ за најбољу докторску дисертацију текуће године у свету из области политичке психологије.

**2. Избори у наставно-научна звања**

Небојша Петровић је од 2000. године запослен на Филозофском факултету у Београду, на катедри за Социјалну психологију, прво као асистент, а потом од 2005. као доцент. Године 2009. реизабран је у звање доцента. Године 2011. изабран је у звање ванредног професора, за ужу научну област Општа психологија, и поново је биран у исто звање 2016. године.

**4. Научно-истраживачка делатност**

Уз пријаву на конкурс Небојша Петровић је приложио одабрану библиографију радова насталих после избора у звање ванредног професора, која садржи седам монографија ( у две од њих је коаутор), 20 радова објављених у домаћим и страним часописима (у три је једини аутор а у осталима коаутор) 12 поглавља у међународним зборницима (у три је једини аутор а у девет коаутор).

И пре и после избора у последње звање Небојша Петровић је објавио велики број научних радова високог квалитета. Од почетка свог научног рада објавио је преко 30 радова у часописима међународног значаја и био је аутор или коаутор у 7 монографија и преко 10 поглавља у монографијама.

Као самостални аутор објавио је књиге *Путеви истраживања ауторитарности* (2001), *Психолошке основе помирења између Срба, Хрвата и Бошњака* (2005), *Елементи међукултуралне психологије (2011) и Социјалне репрезентације прошлости (2018).* Поред тога, објавио је још три књиге као коаутор или уредник: *Психолошке основе тренирања младих спортиста* (2011, са Љ. Бачанац и Н. Манојловићем), и *Спорт и насиље* (2016, са Љ. Бачанац и Н. Манојловићем) *Политичка психологија у савременом свету* (2017, уредник).

Научне чланке је објављивао у домаћим часописима *Психологија* (где је био и члан редакције), затим *Социологија* (где је тренутно члан редакције), *Социолошки преглед, Српска политичка мисао*, а као члан тима истраживача има потписане чланке и у водећим светским часописима попут *Journal of Personality and Social Psychology, Social Psychology and Personality Science, Psychological Science*.

**6. Анализа научне продукције**

Већ из наслова радова Небојше Петровића пада у очи широк дијапазон тема којима се бавио. Његов научни опус обухвата како теоријске радове тако и емпиријска истраживања у којима је користио различите истраживачке методе, и експерименталне и неексперименталне, и разноврсне технике, од упитника до анализе садржаја. Неки од Петровићевих радова биће посебно анализирани.

Највећи број радова Небојше Петровића би се могао сврстати у област политичке психологије, којом се бави од почетка свог научног рада, конкретно од свог магистарског рада објављеног, у допуњеном виду, у књизи **Евалуација Елтемејеровог модела десничарске ауторитарности (2001)**. У област политичке психологије спадала би и његова најновија монографија о социјалним репрезентацијама прошлости.

**Петровић, Н. (2018). *Социјалне репрезентације прошлости. Социјално-психолошке основе и истраживања.* Београд: Институт за психологију**

Књига представља приказ неколико истраживања који су резултат тимског рада на међународном пројекту „Социопсихолошка динамика социјалних репрезентација историје у проширеној Европској Унији“ а који су лабаво повезани заједничким именитељем садржаним у наслову књиге: социјалним репрезентацијама прошлости.

Прво приказано истраживање бави се социјалним репрезентацијама Првог светског рата. Најпре су сажето изложени резултати на паневропском нивоу, добијени тако што су одговори испитаника подвргнути комплексној мултидимензионалној анализи садржаја. У другом делу се детаљније приказују резултати добијени на узорку из Србије, при чему се пре свега компарирају репрезентације стручњака (студената историје) и лаика. Испитује се у којој мери су социјалне репрезентације повезане, између осталог, са ставовима према рату и миру, спремношћу да се учествује у будућем рату, ставом према државама које су учествовале у Првом светском рату, израженошћу националног и европског идентитета.

Друга приказана студија бави се социјалним репрезентацијама Другог светског рата и то кроз посебну визуру, испитивањем које моралне улоге испитаници додељују актерима (државама и појединцима) на историјској позорници. Одређује се шест основних моралних улога: злочинци, жртве, хероји, примаоци (они којима је пружена помоћ), они који имају добре намере али не успевају да их спроведу у дело, и они који лоше намере не успевају да спроведу у дело). Прва анализа, дата на паневропском нивоу, показује која виђења преовлађују у различитим земљама, колико су она зависна од улоге које су те земље имале у ратном сукобу и у којој мери се каснија догађања и актуелни односи преламају на виђење прошлости. Још интересантнији је део у којем аутор детаљно приказује резултате добијене на узорку из Србије, где се истраживање проширује и на локалне актере (Тито, Недић, Михаиловић), а као категорије поређења узимају се и врста студија, политичка оријентација и породична историја током другог светског рата.

У трећој студији социјалним репрезентацијама прошлости прилази се испитивањем трајекторија европске историје XX и XXИ века, тако што се од испитаника тражи да оцене појединачне декаде и да у наративној форми опишу историју Европе у 20. веку. из чега су анализом наратива изведене основне димензије таквог описа.

Посебно вредан део студије је завршни део рада је у којем се аутор, у светлу добијених резултата а и посебне емпиријског истраживања на професорима историје, бави проблемима представљања осетљивих и контроверзних тема у настави историје.

Завршни део књиге посвећен је кратком приказу још неколико судија у којима је аутор учествовао и које се такође из другог угла баве социјалним репрезентацијама прошлости. У закључку аутор сумира социјалне и контекстуалне факторе и психолошке механизме који су одговорни за обликовање социјалних репрезентација прошлости.

Студије приказане у књизи представљају вредан подухват да се осмисли и на контексту колективног памћења које се тиче европске прошлости тестира квантитативна и квалитативна методологија за проучавање социјалних репрезентација. Аутор у овој студији отвара мноштво значајних тема показујући широку ерудицију, а посебан квалитет је на моменте литераран (у најбољем смислу речи) стил писања.

**Петровић, Н. (уредник) (2017). *Политичка психологија у савременом свету*. Београд: Институт за психологију.**

Ради се о зборнику текстова полазника курса Политичка психологија на докторским студијама на Филозофском факултету у Београду чији руководилац је био Небојша Петровић. У њему је садржано једанаест чланака који приказују значајне, у нас недовољно познате и заступљене, теорије које са психолошког становишта тумаче политичке феномене и понашање, као и два прилога самог уредника – транскрипте његових излагања с научностручних скупова о примени неких од тих основних теоријских постулата. Сврха Зборника је да се афирмише вредан истраживачки рад полазника курса, али и да се извуку на видело неке од модерних теорија из области социеталне социјалне психологије и тиме истакне значај политичке психологије и као академске дисциплине и као „извора из кога се траже одговори на актуелна друштвена питања и акутне проблеме”. Зборник даје преглед неколико недовољно познатих теорија чији се модели примењују у савременој политичкој психологији. Прикази теорија, као што је случај са свим прегледним радовима, пружају основне увиде у главне постулате тих теоријских модела. Нагласак је, пре свега, на теоријама и моделима који су се искристалисали као противтежа индивидуалистичкој перспективи, до скора доминантној, у оквиру социјалне психологије, тј. на теоријским доприносима социеталне социјалне психологије коју сматрамо далеко кориснијом у објашњавању макрополитичких феномена.

Мада приређивач проф. др Небојша Петровић скромно ограничава амбиције Зборника на „прве увиде у неколико веома битних теорија из области политичког понашања”, сабрани радови, по свом садржају и квалитету, сведоче о његовој далеко већој важности и доприносу. Пре свега, у највећем броју радова, на веома систематичан и ваљан начин, а на основу завидног броја референци из релевантне литературе, изложени су не само основни постулати тих теорија већ и критичке примедбе које је у литератури могуће наћи. Од велике хеуристичке користи је напор да се вредни радови из области политичке психологије (сабрани у Зборнику) препознају, прикажу, критички сагледају и процене као научни домети.

Почевши од своје докторске дисертацие, објављене у књизи **Петровић, Н. (2005). *Психолошке основе помирења*. Београд: Институт за психологију и Документациони центар „Ратови 1991-99“,** централна тема Петровићевог рада су, у оквиру политичке психологије, међугрупни конфликти и процес помирења у постконфликтном периоду. Приказаћемо неке радове који спадају о ову област.

**Cakal, H. & Petrović, N. (2017). Intergroup contact and ingroup identification as predictors of intergroup attitudes and forgiveness in the Serbian context: the moderating role of exposure to positive information. *Primenjena psihologija, 10 (4), 477-497***

У овом раду, хипотеза о утицају међугрупног контакта на ставове према другој групи и на спремност на праштање и помирење проверавана је у контексту односа између Срба и Бошњака. Док је једна група испитаника српске националности одговарала на питања о односу према Бошњацима, друга група је, пре него што је одговарала на иста питања, најпре читала, у позитивном контексту, биографије три истакнута Бошњака. Показало се да група која била у прилици да се упозна са позитивним информацијама о представницима Бошњака показала виши ниво интергрупног поверења и нижи ниво унутаргрупне идентификације. Сложенија хипотеза, о посредујућој улози позитивних информација на везу између ранијих контаката са интергрупним поверењем и ставовима према другој групи само делимично је потврђена. Рад представља значајан покушај да се путем квазиексперименталног дизајна приступи испитивању међугрупних односа.

**Li, M., Leidner, B., Petrović, N., Orazani, S. N. & Rad, M. S. (2018). The role of retributive justice and the use of international criminal tribunals in post‐conflict reconciliation. *European Journal of Social Psychology 48* (2), O133-O151**

И теоријски и практично значајном проблему – у којој мери пресуде међународних кривичних судова доприносе задовољењу правде и процесу помирења – пришло се путем четири међусобно повезане студије, од којих су две рађене на испитаницима српске националности и односе се на суђење за злочине у сукобу између Срба и Бошњака, док су две студије рађене на испитаницима из САД и односе се на америчко-ирански сукоб.

У све четири студије, испитаници су добијали наводне новинске текстове који извештавају о злочинима једне стране према другој, с тим што би у једној групи испитаници веровали да је припадник њиховог народа жртва, а у другој групи да је припадник њиховог народа починитељ. Такође, у једном случају би испитаници веровали да је починилац осуђен од стране међународног суда, а у другом случају да је прошао некажњено. Испитивало се у којој мери информација о групној припадности жртве одн. починиоца, као и информација о кажњавању одн, некажњавању утиче на спремност на будућу одмазду и на спремност на помирење.

Генерално, показало се да задовољење захтева за ретрибутивном правдом тј. кажњавањем починилаца, редукује захтеве за одмаздом и јача спремност на помирење. Значајан налаз је да је и на узорку из Србије и на узорку из САД само код оних испитаника који су склони глорификовању властите нације информација о виктимизацији припадника властите нације водила ка спремности на одмазду и мањој склоности ка помирењу. У раду се дискутује и проблем правде из перспективе жртве и починитеља и улога Међународних судова као начин интервенције у конфликтима.

**Петровић, Н. (2012). Јачање мира - потрага за трансформативном енергијом и изгледи за промену. Социологија, Вол. 54, бр. 4, стр. 667-694**

У овом чланку аутор настоји да на основу свог дугогодишњег бављења проблематиком помирења у постконфликтним друштвима, означи које су најчешће препреке ка учвршћењу мира након великих конфликата а да затим предложи начине за њихово отклањање, фокусирајући се на психолошке, пре свега мотивационе, факторе на које се треба ослонити при успостављању стабилног мира. У свом разматрању аутор се позива на бројне историјске примере из ближе и даље прошлости широм света, подсећајући на структуралне тешкоће и моралне дилеме у процесу успостављања мира (аутор поставља провокативно питање шта би требало урадити да је Хитлер којим случајем после “само” милион жртава рата понудио мир у замену за останак на власти, подсећајући нас да би прихватање таквог исхода било ближе ономе што је типичан завршетак ратног сукоба, док је начин на који је сукоб са Хитлером окончан – његовим потпуним поразом – знатно ређи исход).

Аутор затим истиче да су друштвени актери који су најпогоднији за извођење промена у постконфликтним друштвима млади, образовани људи који су у стању да буду узор и да примером трансформишу властиту заједницу. Он скицира и програм који би за послужи за едукацију таквих лидера. Овом темом аутор се бави и у чланцима **Петровић, Н. (2006). Помирење: утопијски идеал или реална перспектива. У: Д. Попадић (Ур). *Увод у мировне студије*, Том 2, стр. 57-66, Београд: Група Мост**као и у раду **Petrovic, N. (2005). The Subjective Potential for Reconciliation in the Balkans. *Local-Global: Studies in Community Sustainability*, vol. 2, str**. **110-118.** Питањем могућности помирења на простору бивше Југославије Петровић се бави у још неколико радова – на пример: **Петровић, Н. (2010). Социопсихолошки аспекти помирења у Босни и Херцеговини након 15 година мира. у Пухало, С., Петровић, Н., Перишић, Н. *Спремност на помирење у Босни и Херцеговини. Сарајево:*** Friedrich Ebert Stiftung..

[***Petrovic, N., Pota, K., & Castaneria, H. (2009). Serbia. In K. Malley-Morrison (Ed.), State violence and the right to peace: An international survey of the views of ordinary people* (Vol. 2, pp. 41-58). Praeger.**](http://www.amazon.com/exec/obidos/ASIN/0275996476/sociapsychn0f-20)

Четворотомна књига у којој је објављен овај текст представља кроскултурну студију о томе како обични људи широм света гледају на насиље и право на мир. Као и остала поглавља, и поглавље о Србији засновано је на емпиријском истраживању у којем су обичним људима постављана питања колико се слажу са различитим тврдњама о миру (нпр. „Верујем да се може остварити светски мир“, „Појединци имају право да протестују против рата и у корист мира“) и праву држава (нпр. “Понекад нека држава има право да изврши инвазију на другу државу“). Осим тога, тражено је и да дефинишу одређене појмове (рат, мир, тероризам), као и да образложе своје одговоре. Упркос посредном, па и непосредном искуству са ратовима (а можда и управо због тога), огромна већина одговора наших испитаника је заснована на хуманистичким и пацифистичким принципима. Показује се и извесна доза цинизма у одговорима о могућности остварења светског мира и приписивање кривице пре свега оним најмоћнијима због неостваривања тог идеала. Учешће истраживача из различитих земаља и култура омогућило је да се уоче универзални и партикуларни елементи на великом броју подузорака.

Да социетални фактори и културалне специфичности немају удела само на процесе настајања и разрешавања конфликата већ и на манифестације практично свих значајних психичких процеса тема је Петровићеве студије која се бави мултикултуралном психологијом.

**Петровић, Н. (2011). Елементи међукултуралне психологије. Београд: Српски генеалошки центар.**

У књизи која се може посматрати као комбинација уџбеника и монографије, циљ аутора је да читаоцу приближи истраживања о повезаности културе и психичких процеса и карактеристика. Међукултурна психологија је релативно нова психолошка дисциплина која се бави сличностима и разликама у психолошком функционисању појединаца у различитим културама. Определивши се да прикаже методолошке специфичности и основне правце развоја ове дисциплине, Небојша Петровић је изабрао да детаљније анализира налазе из неколико области у којима је међукултурна психологија дала запажене резултате.

Књига је структурисана у дванаест краћих поглавља. Прво поглавље се бави поређењем селфа у индивидуалистичким културама, које има карактеристике независног селфа, са селфом у колективистичким културама, где оно има одлике међузависног селфа. Ово излагање послужиће аутору као полазна тачка за дискусију о односу социокултурних и психолошких система, и за прецизније одређење међукултурне психологије. У следећем поглављу приказују се основне социјалнопсихолошке теорије индивидуалне и групне акултурације, при чему се највише пажње поклања моделу крос-категоризације који се показује као најбољи начин превазилажења проблема ако се акултурацији приступи као мултидимензионалном процесу. Највећи простор аутор посвећује утицају културе на вредности и уверења својих припадника. Детаљно је приказано неколико модела проистеклих из међународних студија вредности, да би се онда посебно поглавље посветило карактеристици која је и добила највећу пажњу истраживача у овој области, а то је димензија индивидуализма-колективизма. Као што је то случај и у осталим поглављима, теоријска разматрања су заснована на сажетом и јасном приказу кључних истраживања. Још две теме добијају посебну пажњу: ефекти процеса глобализације на психичке механизме а посебно на групни идентитет, и међукултурни аспекти субјективне добробити (доживљаја среће).

Након бављења појединачним проблемима унутар ове дисциплине, аутор настоји да заокружи слику у повезану целину разматрањем о пореклу међукултурних разлика и сличности у људском понашању. У закључку, аутор још једном подвалачи властити став којем цела књига може послужити као потпора, а то је да су психолошки конструкти нужно културно специфични и да је неопходно напустити доминантан приступ који култура третира као константу. како је неопходна сарадња са другим дисциплинама као што је антроплогија, које су осетљиве за културне специфичности.

Последњи рад који смо изабрали да прикажемо односи се на још једну област којом се Небојша Поповић бавио, а то је социјална психологија спорта.

**Бачанац, Љ., Петровић, Н. и Манојловић, Н. (2011). Психолошке основе тренирања младих спортиста. Београд: Институт за спорт.**

Ова књига не само својим обимом, већ још више ширином обухваћене тематике и озбиљошћу приступа тим темама (да споменемo само литературу која садржи 128 библиографских јединица), знатно превазилази функцију коју су јој у предговору наменили аутори – да буде приручник и нека врста подсетника и подстицаја спортским тренерима у раду са мадим спортистима. Kњига састоји из две целине. У једном делу се тренерима омогућава да сазнају нешто више о младим спортистима како би та знања искористили у свом практичном раду, а у другом делу пружа им се бољи увид у њихов властити рад, омогућава им се да сагледају које делатности, социјалне вештине и стратешки приступи су у основи њихове делатности, како би могли да усаврше и евенутуално модификују актуелни начин рада. Део приручника који има за задатак да тренерима омогући да се боље упознају са карактеристикама деце са којима раде пружа широк спектар корисних информација, почевши од бољег разумевања мотивације деце да се баве спортом, разлозима за почетак бављења спортом и за напуштање спорта, узраста кад улазе у спорт, времена које му посвећују итд., па до пружања сажетих психолошких информација о битним развојним карактеристикама деце спортиста.

Циљ другог дела публикације, посвећеног психологији тренера, је да тренери боље разумеју свој посао, да освесте „тренерску филозофију“ која детерминише њихову мотивацију, начин рада и циљеве које себи постављају. Мада аутори позивају тренера да изабере „тренерску филозофију“ која њему лично највише одговара, они у овом делу јасно експлицирају свој став и поруку упућену тренерима: хуманистички приступ треба да има превагу над осталима, спортисти су примарни а побеђивање секундарно. Пошто је стил обучавања нешто што тренер треба да препозна, изабере и увежба, тренерима се нуди неколико класификација стилова обучавања које се делимично преклапају. На излагање о стиловима обучавања наставља се излагање о вођству, у којем се врло опширно износе бројне теорије вођства. Затим следи сагледавање рада тренера као комуникационог процеса, при чему се посебан значај придаје врло важној теми - комуникацији тренера са родитељима. У завршним поглављима књиге, аутори се баве последицама тренерског приступа на мотивацију детета да се бави спортом и, уопште, на његов генерални однос према спорту и властитом постигнућу.

**7. Стручно-професионални допринос**

Небојша Петровић сарађује са бројним колегама на више светских универзитета. У оквиру те сарадње боравио је, између осталог, и на универзитетима у Буенос Аиресу (код. проф. др Elene Zubiete), New York University (prof. dr Rezarta Bilali) University of Connecticut (prof. dr Felicia Pratto) University of Massachusetts, Amherst (prof. dr Bernhard Leidner) итд. Неке од страних предавача је доводио као госте на наш Факултет (нпр. проф. др Emanuele Castano, проф. др Kevin Durrheim). Ради и као процењивач предлога европских пројеката у оквиру COST-а. Ескперт је Европске комисије за евалуације предлога COST пројеката. Учествовао и руководио пројектима ФП7, COST, РРПП, као и америчке НСФ. Сарађује и са источним земљама. Током ове године позван у Програмски одбор конференција у Санкт Петербургу који организује Российский государственный педагогический университет им. А. И. Герцена Институт психологии, као и на конференцију поводом 45 година психологије у Бугарској академији наука и уметности.

Боравио је више пута на студијским боравцима на *London School of Economics*, од 2005. године, а учествовао је и на њиховим пројектима, нпр. *Justice and Security Research Project*. Учествовао је у пројекту Европске Уније *Focus Balkans* у оквиру пројекта FP7, и у пројекту „Social Psychological dynamics of historical representations in the enlarged European Union“ у оквиру акције COST (где је био координатор за Србију). Учествовао је и руководио пројектом америчке *National Science Foundation*, под називом „Approaches to the Aftermath of Intergroup Violence: Effects of Impunity, Trials, and Truth Commissions on Intergroup Peace and Reconciliation Between Victims and Perpetrators“. Учествовао је и на другим пројектима, укључујући пројекте Института за психологију финансиране од стране Министарства просвете и науке Републике Србије у којима редовно учествује од 1996. године.

Био је члан редакција неколико часописа, тренутно је члан редакције часописа *Социологија*. Члан је Већа Института за психологију. Последњих шест година био је члан Статутарне комисије Филозофског факултета.

**8. Настава и оцена педагошког рада**

Небојша Петровић је укључен у извођење два курса на основном нивоу студија, једног курса на мастер студијама и два курса на докторским студијама. Оцене које је добио од студената за свој рад су високе – крећу се од 3,72 до 5,00.

Учествовао је као ментор и члан комисија у изради и одбрани бројних дипломских, мастер и магистарских радова, као и докторских дисертација. Био је ментор у око 80 дипломских и мастер радова, члан више комисија за магистарске и докторске радове на другим факултетима као спољашњи члан комисије.

Држи наставу студентима психологије и социологије, на основним, мастер и докторским студијама. Предавао је и на универзитетима: у Косовској Митровици и Новом Саду. Има и курс на интердисциплинарним мастер студијама Београдског универзитета, на програму Рачунарство у друштвеним наукама.

**9. Закључна оцена и мишљење**

На основу увида у личну и радну биографију кандидата, као и на основу анализе обима и квалитета његових објављених радова, научне, наставне и педагошке активности, комисија је утврдила да је др Небојша Петровић од избора у звање ванредног професора постигао значајне резултате који га недвосмислено квалификују за избор у звање редовног професора. Стога, комисија предлаже Изборном Већу Филозофског Факултета у Београду да изабере др Небојшу Петровића у звање **редовног професора** за ужу научну област ОПШТА ПСИХОЛОГИЈА, тежиште истраживања СОЦИЈАЛНА ПСИХОЛОГИЈА, са пуним радним временом, на неодређено време.

У Београду, 03. 12. 2018. године

Комисија:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Драган Попадић,

редовни професор Филозофског факултета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Горан Кнежевић,

редовни професор Филозофског факултета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Мирјана Васовић,

редовни професор у пензији, Факултет политичких наука