Изборном већу

Филозофског факултета у Београду

Филозофски факултет је 26.09.2018. у „Пословима“ објавио конкурс за радно место ванредног професора за ужу научну област археологија (избор). На својој XX редовној седници одржаној 27.09.2018. Изборно веће Филозофског факултета изабрало је нас долепотисане за чланове комисије за израду реферата о кандидатима пријављеним на конкурс. Подносимо следећи

извештај

На конкурс за радно место доцента за ужу научну област археологија се пријавио један кандидат, др Бранислав Анђелковић.

Др Бранислав Анђелковић, рођен 1961. у Београду, дипломирао је на Одељењу за археологију Филозофског факултета у Београду 1988. године (тема: Порекло и развој фунерарне архитектуре Египта од Нулте до Четврте династије), а магистрирао 1994. (тема: Односи између Канаанаца и Египћана до краја владавине Нармера). Своју докторску тезу (тема: Еволуција герзешке културе: унутрашњи и спољашњи чиниоци) одбранио је јуна 2003. и исте године је на Београдском универзитету промовисан за доктора археологије.

На Одељењу за археологију Филозофског факултета је запослен од маја 1990. гoдине, прво као асистент-приправник, од марта 1995. у звању асистента, а од јула 2003. у звању асистента са докторатом. У звање доцента изабран је 1. јуна 2004. а у исто звање је реизабиран 2009. и 2014. године.

Бранислав Анђелковић је своје стручно усавршавање употпунио краћим студијским боравцима у Великој Британији, Француској, Аустрији, Израелу и Сједињеним Америчким Државама. Члан је Етнолошко-антрополошког друштва Србије као и *International Association of Egyptologists* и *American Schools of Oriental Research (АSOR)*. Учестовао је на више археолошких ископавања у Србији и на Блиском истоку.

Од 2011. је сарадник на пројекту *Археолошка култура и идентитет на западном Балкану* (Филозофски факултет, Министарство науке, ев. бр. 177008), а 2005-2010. је био ангажован на пројекту *Археолошка грађа – основа за проучавање културног континуитета у праисторији и антици на територији Србије* (ев.бр. 147041).

Бранислав Анђелковић је 2015. био уредник теме броја (Археологија) часописа *Етноантрополошки проблеми* н.с. 10/3. Од 2005. до 2008. био је уредник часописа *Гласник српског археолошког друштва*. Такође је био уредник свеске 2 Посебних издања Српског археолошког друштва (2004), као и члан уредништва свеске 3 Повремених издања Српског археолошког друштва (2007).

Бранислав Анђелковић одржава наставу из два обавезна (*Археологија Палестине: епипалеолит - бронзано доба* и *Археологија Египта: пре- и ранодинастички период*) и неколико изборних предмета на основним студијама археологије (*Египат и окружење: међуодноси у IV миленијуму п.н.е.*; *Прве државе на Блиском истоку: формирање, чиниоци и процеси;* *Културна динамика Блиског истока у праисторији и раној историји*), неколико предмета на мастер и докторским студијама. Унапређује програм наставе усклађивањем са развојем науке. Прати рад студената кроз континуирано проверавање знања, примењује инструменате објективног оцењивања. Како на обавезним тако и на изборним курсевима, све оцене студентских евалуација су позитивне током целокупног протеклог изборног периода.

Био је ментор при изради више дипломских и завршних радова на основним као и на мастер студијама,[[1]](#footnote-2) као у члан комисија за одбрану мастер радова. Неколико студената је захваљујући ангажману др Анђелковића учествало на археолошким истраживањима у Израелу. Студенткиња чији је ментор на основним и мастер студијама био др Б. Анђелковић завршила је докторске студије у Израелу и данас ради као доцент на Одељењу за археологију Филозофског факултета у Београду. Резултати рада Бранислава Анђелковића у развоју наставно-научног подмлатка свакако заслужују позитивну оцену.

До сада је учествовао у раду неколико комисија Филозофског факултета, а тренутно је члан Комисије за обезбеђивање квалитета и самовредновање.

По позиву је одржао неколико предавања на Универзитету Јејл (2009).

Од избора у звање доцента (2004), Бранислав Анђелковић је представио је резултате својих истраживања на више међународних и националних скупова, међу којима треба истаћи уско специјалистичке *Egypt and it’s Origins*, који су посвећени прединастичком и раном династичком Египту.

Правила о ближим условима за избор наставника и сарадника Филозофског факултета у Београду, од 26.06.2012. г. (чл. 13, ст. 1) предвиђају да се у обзир узимају и резултати остварени од првог избора у преходно звање, тј. у звање доцента. Кандидат је уз биографију приложио своју библиографију и она за период 2004-2018, односно од првог избора у звање доцента до данас обухвата укупно 43 јединице, укључујући две монографије (једна коауторска). Од тог броја, нису ближе разматрани приказ једне изложбе, три приказа књига,[[2]](#footnote-3) десет прилога објављених у дневној и периодичној штампи, као ни пет сажетака радова с научних скупова који су касније објављени у целини.

Уочљиве су две основне области интересовања и истраживања кандидата: позна праисторија и рана историја Египта и Блиског истока, те материјал блискоисточног порекла у Србији.

Темом настанка египатске државе, а особито теоријским приступима овом проблему др Бранислав Анђелковић се бави у континуитету. У периоду од последњег реизбора посвећен јој je чланак „The Molding Power of Ideology: Political Transformations of Predynastic Egypt.“ *Етноантрополошки проблеми* н.с. 9/3 (2014): 713-722, а од избора у звање доцента и радови „Factors of State Formation in Protodynastic Egypt“. In *Egypt at its Origins 3: Proceedings of the Third International Conference “Origin of the State. Predynastic and Early Dynastic Egypt”, London, 27th July – 1st August 2008*, eds. R. F. Friedman and P. N. Fiske. Orientalia Lovaniensia Analecta 205. Leuven, Paris and Walpole, MA: Peeters (2011) 1219-1228; „Political Organization of Egypt in the Predynastic Period“. In *Before the Pyramids: The Origins of Egyptian Civilization*, ed. Emily Teeter. Oriental Institute Museum Publications 33. Chicago: The Oriental Institute of the University of Chicago (2011) 25-32; „Parameters of Statehood in Predynastic Egypt“. In *Egypt at its Origins 2: Proceedings of the International Conference “Origin of the State. Predynastic and Early Dynastic Eypt”, Toulouse (France) 5th -8th September 2005*, eds. B. Midant-Reynes, Y. Tristant, J. Rowland and S. Hendrickx. Orientalia Lovaniensia Analecta 172. Leuven, Paris and Dudley, MA: Peeters and Departement Oosterose Studies (2008) 1039–1056; „Models of State Formation in Predynastic Egypt“. In *Archaeology of Early Northeastern Africa. In Memory of Lech Krzyzaniak*, eds. K. Kroeper, M. Chlodnicki and M. Kobusiewicz. Studies in African Archaeology 9. Poznań: Poznań Archaeological Museum (2006) 593-609; „The Upper Egyptian Commonwealth: A Crucial Phase of the State Formation Process.“ In *Egypt at its Origins. Studies in Memory of Barbara Adams. Proceedings of the International Conference "Origin of the State. Predynastic and Early Dynastic Egypt", Krakow, 28th August - 1st September 2002*. Orientalia Lovaniensia Analecta 138, eds. S. Hendrickx, R. F. Friedman, K. M. Cialowicz, and M. Chlodnicki. Leuven, Paris and Dudley, MA: Uitgeverij Peeters and Departement Oosterose Studies (2004) 535-546.

Природним и друштвеним факторима, њиховом спрегом и могућностима да се идентификују они који су од суштинске важности за процес формирања египатске државе, Анђелковић се подробније бавио у раду *Factors of State Formation in Protodynastic Egypt*. У подробнијој анализи једне групе тих фактора у чланку The *Molding Power of Ideology: Political Transformations of Predynastic Egypt*, Анђелковић као кључно за брзу политичку трансформацију прединастичког Египта види континуирано присуство идеолошких фактора у чијем је средишту концепт божанског владара, препознатљиво од прве фазе горњоегипатске културе Накада. Овим радовима су претходили други сродне тематике. Анђелковић је анализирао савремене теоријске погледе на процес настанка египатске државе и груписао их је у шест основних модела, према факторима који се у тим схватањима сматрају пресудним за процес (*Models of State Formation in Predynastic Egypt*). На археолошким подацима с локалитета горњоегипатске културе Накада испитивао је присутност оних параметара који су широко прихваћени као одлика државе (*Parameters of Statehood in Predynastic Egypt*). У култури Накада, а на основу присуства или одсуства елемената који се сматрају одликама државе, као кључну фазу за развој и настанак египатске државе издвојио је ону која претходи Нултој династији и коју назива горњоегипатским комонвелтом (*The Upper Egyptian Commonwealth: A Crucial Phase of the State Formation Process*). Рад *Political Organization of Egypt in the Predynastic Period*, део је тематског зборника радова прикљученог каталогу изложбе *Before the Pyramids: The Origins of Egyptian Civilization* и приказује процес који је кроз промене политичке организације друштвених заједница, почев од најједноставнијих незвисних сеоских, довео до формирања јединствене египатске државе, као и природне и друштвене факторе који су у том процесу играли значајну улогу. Брзи развој студија прединастичког Египта, суб-дисциплине египтологије, додатно је утицао на сложеност теме и изискивао је добро познавање тренутног стања у науци, те чињеница да је Бранислав Анђелковић овај текст написао по позиву представља признање његовом раду.

Међусобни односи Египта и азијског дела Блиског истока, особито Канаана, у уској су вези са темом настанка египатске државе - и у погледу појединих питања њен део - те спадају у дугогодишња истраживачка интересовања кандидата, посведочена већ његовим магистарским радом. На недостатке и недоследности до сада предлаганих модела за објашњење присуства египатске Нулте и Прве династије на јужном Леванту, Бранислав Анђелковић указује у „Hegemony for Beginners: Egyptian Activity in the Southern Levant during the Second Half of the Fourth Millennium B.C.“ *Issues in Ethnology and Anthropology* n.s. 7/3 (2012): 789-808. Простор на коме је утврђено присуство Нулте династије јужном Леванту он види као египатску провинцију, а у начину на који је то остварено препознаје сличност са обрасцем који је египатска држава у Новом царству применила ради успостављања контроле на Леванту.

Кратки приказ промена у односима археологије са другим наукама, природним и друштвеним, а посебно археологије и етнологије/антропологије и своје виђење тих односа у контексту Србије, Анђелковић је изложио у целости објављеном раду с националног скупа „Antropološka arheologija: od teorije do prakse“, *Etnološko-antropološke sveske* 20/9 (2012) 117-127.

Значајни део истраживања Бранислава Анђелковића посвећен је анализама и историјату староегипатског материјала у Србији, чији највреднији део чине два антропоморфна ковчега и тзв. Београдаска мумија из збирке Народног музеја у Београду. Резултате испитивања саме мумије Анђелковић објављује већ више од две деценије и они укључују и оне који су проистекли из сарадње са стручњацима из других научних дисциплина (нпр. ентомолошке и бактериолошке анализе, рендгенско снимање и компјутерска томографија). Захваљујући сарадњи са Емили Титер, кориговано је читање натписа и имена на ковчегу мумије, те је као власник ковчега идентификован Несмин из Ахмима, што је омогућило повезивање овог налаза са другима који су припадали Несмину и члановима његове породице (Anđelković, B., and Teeter, E., The Coffin of Nesmin: the Belgrade Mummy Identified. *Зборник Народног музеја* 18/1 (2005) 309-325.). Овоме је прикључена и тродимензионална дигитална форензичка реконструкција лица Несмина, представљена у раду „Identity Restored: Nesmin's Forensic Facial Reconstruction in Context.“ *Етноантрополошки проблеми* 6/3 (2011) 715-728 (коаутор. Joshua Harker), који садржи кратки историјат мумије, резиме дотадашњих резултата истраживања, укључујући оне које се односе на идентитет Несмина, приказ неинвазивног метода реконструкције лица и специфичних проблема и решења изабраних за Несмина. Анализа дрвета и конструкције Несминовог ковчега такође је обављена: The Coffin of Nesmin: Construction and Wood Identification. *Гласник Српског археолошког друштва* 21 (2005) 349-364 (коаутор M. V. Asensi Amorós).

Бранислав Анђелковић је већ раније указао на Ернеста Брумера (2000) као дародавца другог, празног антропоморфног ковчега из збирке Народног музеја, који је припадао певачици Нефер-Ренепет. Из сарадње са још једним египтологом, Џонатаном Илајесом (J. P. Elias), проистекла су два рада. У првом, из 2013. допуњени су подаци о Брумеру, и на основу нове анализе декорације и натписа, ковчег је прецизније датиран, у средину 4. века пре н.е (Ernest Brummer and the Coffin of Nefer-renepet from Akhmim. *Етноантрополошки проблеми* 8/2: 565-584). У другом заједничком раду, објављеном 2015, детаљнијом анализом натписа у унутрашњости ковчега утврђено је да су они по свом садржају у вези са „Књигом дана“ и „Књигом ноћи“, староегипатским текстовима који описују кретање бога Сунца по сатима, и који се користе у фунерарном контексту (Inscriptions on the Interior of the 30th Dynasty Coffin of Nefer-renepet from Akhmim. *Етноантрополошки проблеми* 10/3: 701-716).

Историјату и структури староегипатских збирки у Србији било је посвећено излагање Б. Анђелковића на конференцији у Загребу, објављено у целини 2015. године (Formation and Composition of the Egyptian Collections in Serbia. In *A History of Research into Ancient Egyptian Culture Conducted in Southeast Europe*, ed. Mladen Tomorad. 107-115. Archaeopress Egyptology 8. Oxford: Archaeopress). Рад је заснован на добром познавању збирки, јер се Анђелковић њима бавио и пре избора у звање доцента, када је, између осталог, с Мирославом Панић-Шторх објавио двојезични (српско-енглески) каталог вршачке староегипатске збирке. По избору у звање доцента, уз напред поменуте радове о београдским ковчезима и мумији, публиковани су и чланци „Corpus of Egyptian Antiquities in Serbia: Additions and Corrections.” *Glasnik Srpskog arheološkog društva* 22, 2006, 253-264 (коаутор Emily Teeter) и „Староегипатска збирка Градског музеја у Сомбору”. *Гласник Српског археолошког друштва* 23, 2007, 227-244. Анђелковић је иницирао и као коаутор објавио резултате спектрохемијске анализе бронзаних предмета (Spectrochemical Analysis of Four Egyptian Bronze Late Period Statuettes. *Гласник Српског археолошког друштва* 20, 2004, 267-276, коаутори М. С. Павловић и Ј. Ј. Савовић). Можемо поменути и рад из 2015. године „Serbia: Egyptological and Ancient Near Eastern Bibliography 1928-2013“ in *A History of Research into Ancient Egyptian Culture Conducted in Southeast Europe*, ed. Mladen Tomorad. 257-265. Archaeopress Egyptology 8. Oxford: Archaeopress (коаутор Milena Gošić).

У коауторском раду „Flint Assemblages From Late Prehistoric Pella and Teleilat Ghassul in the Archaeological Collection of the University of Belgrade“ *Гласник Српског археолошког друштва* 24 (2008) 351-370 (koautor J. Šarić), први пут су публиковани неолитски и халколитски литички артефакти са два јорданска локалитета, а које је Археолошкој збирци Универзитета у Београду 1982. године даровао Бејзил Хенеси, руководилац истраживања на тим археолошких налазиштима.

Истраживања Бранислава Анђелковића нису ограничена на староегипатске збирке музеја у Србији. Радом „A Coffin Dispersed: Case-study of 21st Dynasty Coffin Fragments (Timişoara 1142-1146, Budapest 51.325)“ *Етноантрополошки проблеми* 10/1 (2015) 209-221 (коаутор Е. Teeter) није само утврђено да су истом ковчегу припадали делови из два музеја, већ је осветљен и начин на који су трговци поступали са старинама, распарчавајући их ради продаје.

Анђелковић је староегипатску збирку темишварског Музеја Баната објавио заједнички с Николетом Демиан (Nicoleta Demian) 2016. године: *Colecţia de antichităţi egiptene a Muzeului Banatului din Timişoara* / *The Collection of Egyptian Antiquities in the Museum of Banat in Timişoara* Bibliotheca Historica et Archaeologica Banatica LVIII. Timişoara: Editura Ancart. Публикција је двојезична (румунски и енглески), има 135 страна, од чега основни текст, са илустрацијама у тексту, има 123 стране, и три стране заузима списак референци. У уводу је скициран културни контекст у коме су крајем 19. века, као одјек европског интересовања за стари Египат, у Банату настајале мале збирке староегипатских старина као што су темишварска и вршачка. Каталошки део је подељен на 11 сегмената, према врсти старина (амулети, скарабеји, шабти фигуре, ковчег, мумије и др.), и свака има свој уводни део. Каталошке јединице (укупно 52) су детаљно обрађене, што је код једног броја подразумевало иконографске анализе као и транслитерацију и превод хијероглифског текста. Публикација је заокружена историјатом збирке и биографијама дародаваца старина које је чине.

Научна монографија Бранислава Анђелковића *Arheologija smrti: ka razumevanju starog Egipta* (Arhipelag: Beograd; ISBN 978-86-523-0263-5) изашла је из штампе 2018. године. Има 396 страна, 70 цртежа и планова у тексту и обимну библиографију (стр. 323-394). Еп о Гилгамешу, месопотамско писано сведочанство о страху од смрти и тежњи ка бесмртности, и тзв. Краљевска некропола из Ура у којој је уз припаднике владарске породице сахрањена и њихова насилно усмрћена пратња уводе у прво поглавље („Пролог: прах земље“, стр. 11-88) посвећено смрти у археолошком запису. Примери широког географског и хронолошког распона послужили су да прикажу како археолошки подаци о смрти и сахрањивању одражавају различите аспекте живота неке заједнице (идеологију, друштвене односе, привреду, технологију и др.) као и односе с другим заједницама, све проткано освртима на проблеме интерпретације и на археолошку теорију. Посебна пажња је посвећена је археолошким подацима о насилној смрти, нарочито онима који сведоче о ратовању. На таквој позадини, Анђелковић се усредсређује на Египат и на доба формирања јединствене египатске државе подвођењем Горњег и Доњег Египта под власт истог краља. Кроз сажету анализу археолошких података приказује разлике у привреди, економској снази и начину живота између Горњег Египта и Доњег, тј. Делте Нила, те, истичући видну надмоћ првог, закључује да те разлике указују на мањкавост модела према коме је дошло до „уједињења“ две државе. Mеђу параметрима који се сматрају нужним за формирање државе, Анђелковић као кључни, у многоме осталима надређени и покретачки, издваја (горњо-) египатски концепт божанског краља, препознатљив још на крају преисторије Египта и непрекидно присутан кроз читав династички период. Како ова и друге одлике друштва које воде настанку државе не настају непосредно пред њено формирање, Анђелковић у другом поглављу („Преисторијски Египат: почеци трагања за бесмртношћу“, стр. 89-172) преиспитује када се те одлике појављују и како манифестују, идући од најстаријих податка из фунерарног контекста, палеолитских, ка самом крају преисторије Египта и до тзв. Нулте династије којом се она окончава. Знања о преисторији Египта, а у многоме и династичког Египта, почивају пре свега на подацима које пружају некрополе, што је видљиво и у овом поглављу. Део који говори о одликама Доњег Египта (Делте) у преисторији, релативно је кратак, што је последица слабије истражености овог подручја. Највећи део поглавља је, због обима и разнородности података, посвећен горњоегипатској култури Накада и њеним најважнијим локалитетима (Накада, Абидос, Хијераконполис). Анализирани су структура некропола, архитектура гробница, налази, иконографија, појава хијероглифског писма, почеци мумификовања и разматрани су у светлу става аутора да је схватање о божанском владару као бранитељу од непријатеља и хаоса не само оправдавало већ и изискивало ратовање, које је пак имало за резултат стицање нових ресурса и експанзију територије. Поглавље „Династички Египат: фунерарна индустрија оностраног“ (стр. 173-306) бави се у првом делу фунерарном културом ранодинастичког периода и старог царства, временом када се археолошки подаци удружују са све више писаних и иконографских извора, који јасно говоре о божанском краљу као стожеру државе, али и о његовој кључној улози у загробном животу поданика. Последња четвртина поглавља је посвећена сахрањивању владара у каснијим периодима, нарочито неопљачканим краљевским гробницама (гробнице Тутанхамона и Псусенеса I) и праксу мумификовања, на примеру припадника елите свештеника Несмина (тзв. Београдска мумија) и мумија животиња. Кратак осврт на рецепцију старог Египта, од антике до данас, чини четврто поглавље („Маркетинг вечног живота: легат древног Египта“, стр. 307-313), док су у последњем („Епилог“, стр. 315) пружене основне информације о Коптима, египатским хришћанима, чији је језик - последња фаза језика древног Египта - данас само литургијски језик коптске православне цркве. Монографија је проткана бројним информацијама о египатској идеологији и религији, посебно о схватањима о загробном животу, као и подацима о археолошким ископавањима, променама у третману налаза, новим теоријским приступима и сл. Узета су у обзир и најновија истраживања и коришћена је обимна, за тему релевантна литература. Проучавање периода настанка јединствене египатске државе и особито континуитета између преисторије и династичког доба је релативно нова, тек крајем 20. века настала субдисциплина египтологије и монографија Бранислава Анђелковића конципирана је у духу таквог савременог приступа. Она такође на прикладан начин повезује ову област истраживања кандидата са другим пољем његовог интересовања – проучавањем староегипатских збирки у Србији, посебно тзв. Београдске мумије. Истовремено, реч је првој научној монографији код нас која је примарно посвећена преисторији и раној историји Египта и питањима настанка државе на том простору.

**закључак**

Сви разматрани научни радови кандидата спадају у ужу научну област археологије, за коју је расписан конкурс. Радови су објављивани на српском и енглеском језику.

Радови др Бранислава Анђелковића о формативном периоду египатске државе и су утемељени на добром познавању како археолошког материјала ове области и азијског дела Блиског истока, тако и теоријских приступа релевантних за питања која истражује и проистекли су из темељног и вишестраног испитивања научних проблема. Научни резултати кандидата добро прихваћени у заједници специјалиста.

У погледу публиковања староегипатског материјала у Србији, значајни су резултати истраживања историјата збирки, као допринос културној историји Србије. Из заједничког рада са другим стручњацима, делом ради анализа које су ван ужих компетенција самог кандидата, проистекло је више вредних резултата (преводи египатских текстова, физичко-хемијске и друге анализе) и који, укупно гледано, дају мултидисциплинарни карактер обради египатског материјала у Србији и бољем сагледавању његове вредности.

Кандидат у погледу броја и структуре радова задовољио све захтеве за избор у звање ванредног професора (унапређење)предвиђене Правилима о ближим условима за избор наставника и сарадника Филозофског факултета у Београду.

Научни допринос који кандидат пружа на пољу праисторије и ране историје Египта доприноси и квалитету наставе, будући да су предмети које предаје везани за ову област његовог истраживачког рада.

Резултати рада др Бранислава Анђелковића на развоју научног подмлатка су квалитетни, а оцена педагошког рада према студентским евалуацијама је укупно одлична.

Комисија позитивно оцењује ангажовање кандидата у развоју наставе и у раду Факултета, те учешће у другим делатностима важним за развој науке.

Према свим подацима у које је комисија имала увид, **кандидат испуњава све услове за избор у звање ванредног професора** који су предвиђени Законом о високом образовању, Критеријумима за стицање звања наставника на Универзитету у Београду и Статутом факултета.

**Предлог**: ***На основу укупне оцене свих аспеката рада и ангажмана кандидата, те испуњености услова, комисија предлаже да др Бранислав Анђелковић буде изабран у звање ванредног професора.***

У Београду, 26.новембра 2018.

Комисија

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Вера Васиљевић, ванредни професор

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Александар Палавестра, редовни професор

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Јосип Шарић, виши научни сарадник Археолошког института у Београду

У прилогу:

* Образац са евидентираним оствареним резултатима др Бранислава Анђелковића којим се предлаже за избор у звање ВАНРЕДНОГ ПРОФЕСОРА

1. Ментор за израду завршених и одбрањених мастер радова: Милена Гошић (2008), Велибор Мартиновић (2008), Срђан Ракоњац (2014), Аманда Дега (2015), Маја Мандић (2016). [↑](#footnote-ref-2)
2. Један приказ је публикован у престижном часопису са AHCI листе (From Egypt to Mesopotamia: A Study of Predynastic Trade Routes, by Samuel Mark. *Journal of Near Eastern Studies* 69/2, 2012, 270-271). [↑](#footnote-ref-3)